Tom Behnke (KF), 2008-04-21:
Hvis man ønsker at holde dyr, hvad enten det er i privat regi som kæledyr, eller det er mere erhvervsmæssigt som husdyr, er det helt afgørende, at man har forståelse for og sørger for at behandle dyrene ordentligt.
Jeg kan huske tilbage i starten af 1990'erne, da vi lavede den første egentlige dyreværnslov, hvor der virkelig blev strammet op og lavet helt præcise retningslinjer for, hvad god dyreetik er, hvordan man skal opføre sig over for dyr, hvordan man skal behandle dyr, holde dyr osv.
Der var en helt klar grundlæggende lov, som gjorde, at vi fik taget hånd om og sørget for, at dyrene har det godt, hvis man ellers lever op til den pågældende lovgivning.
Og det er der jo så måske nok stadig væk nogle der ikke gør.
Hvis man ikke lever op til den lovgivning, skal der selvfølgelig være et politi, som sørger for at tage sig af den type sager, sørger for at gribe ind, hvis det er sådan, at dyr bliver vanrøgtet eller på anden måde lider nød.
Det er helt afgørende, naturligvis.
Problemet er jo kommet meget i fokus de seneste år.
Jeg er ikke sikker på, at problemet er blevet større eller har fået et større omfang, men det er kommet meget mere i fokus, og vi har også overskud til at fokusere på den type kriminalitet.
Det er sådan set kun positivt, at vi sørge for også at stramme op, når vi taler om, at man skal behandle dyr ordentligt og på en god måde.
Ja, det var jo et væsentligt element, da vi lavede politireformen.
Der sørgede vi jo netop for at indrette politiet på en sådan måde, at der nu er 12 store, selvkørende, slagkraftige politikredse, som har så meget personale, at man er i stand til at lave særlige afdelinger til særlige kriminalitetstyper.
Her er dyreværnssager jo nævnt som en sagskategori, hvor politidirektørerne skal sørge for at have en afdeling.
Det bestemmer politidirektøren.
Men politidirektøren skal sørge for, at der er politifolk, der er særligt uddannet til det, og som har evnerne og antalsmæssigt har størrelsen til, at man kan løfte de sager, der skulle være i den pågældende politikreds.
Derfor kan man jo sige sig selv, når Dansk Folkeparti fremsætter et beslutningsforslag om, at politiet skal gøre det, at det altså er nemt at få succes ved at foreslå noget, som er vedtaget.
Man kunne også sige, at hvis der bliver sådan en folkelig opbakning til, at to plus to er fire, så kan Dansk Folkeparti også fremsætte et beslutningsforslag om, at de synes, at to plus to skal være fire.
Det er vi enige i fra konservativ side, men vi er ikke enige i, at man så skal lave en ny beslutning om det, for det er et faktum allerede.
Altså, det eksisterende politi har den indretning, der kan gøre, at man kan løfte den her opgave.
De har oven i købet fået pålæg om, at de skal løfte den opgave i forbindelse med den seneste flerårsaftale vedrørende politiet.
Så vi har på alle måder sendt det klare signal til politiet, at de kan løfte opgaven, og de skal løfte opgaven.
Så må det være, fordi Dansk Folkeparti i stedet for ønsker, at vi skal have sådan en særlig slags politi, der tager sig af dyreværnssager,
altså ikke politiet, men nogle andre, der skal have lov til at kalde sig et dyreværnspoliti, og så henviser man til nogle af de udenlandske eksempler på, hvordan man kan gøre det, bl.a. i USA og England osv., men se, der er der jo tale om, at det er private organisationer.
Så begynder jeg at blive lidt bekymret for retssikkerheden og for, hvor det egentlig er, vi har Dansk Folkeparti henne.
Nu er det jo ikke Dansk Folkepartis retsordfører, der er ordfører på det her, men man burde måske tale med retsordføreren for Dansk Folkeparti, fordi det jo i hvert fald ikke er en normal linje fra Dansk Folkeparti - og slet ikke fra konservativ side - at man sådan overlader det til private organisationer, at de ud fra interesser efter, hvor mange sponsorkroner de kan få, er dem, der skal løfte de her opgaver.
Det må det ikke være.
Det skal det ikke være.
Vi har et enhedspoliti i Danmark.
Vi har besluttet, at sager vedrørende overtrædelse af dyreværnslovgivningen er underlagt det, vi kalder offentlig påtale, altså, det er en opgave for politiet at løfte de her sager, og sådan synes vi også det skal være i fremtiden.
Og netop fordi vi ønsker, at der skal være endnu mere fokus på den her type sager, har vi pålagt politikredsene, at de særligt skal prioritere sager om overtrædelse af dyreværnslovgivningen.
På den baggrund kan vi ikke støtte beslutningsforslaget fra Dansk Folkeparti.